dc.description.abstract Afrikaans: Die gemeente van die Here Jesus moet opgebou word tot geestelike volwassenheid. Die rasionaal van die studie is dat die opbou van die gemeente o.a. kan geskied wanneer gesinne opgebou word. Gesinsbediening is dus 'n geïntegreerde deel van die totale opbou-proses in die gemeente - 'n bediening aan, vir en-deur gesinne. Dit is egter nodig dat gesinsbediening in gemeentes moet geskied op 'n toegespitste en deurlopende basis. Die verbond en uitverkiesing is as basisteorie en uitgangspunt vir die bestudering van die onderwerp geneem. Die verbond wat God gesluit het, word in en deur gesinne voortgedra van geslag tot geslag. Die uitverkiesing in Christus, wat ten grondslag van die verbond lê, word egter ook in en deur die verbond verwerklik. 'n Verdere uitgangspunt is dat die bediening aan gesinne en die gevolglike opbou van gemeentes, gerig moet, wees op die koninkryk van God. Vanuit hierdie teologiese basis is die opbou van die gemeente bespreek. In besonder is ook aandag gegee hoe God deur Sy Gees die gelowiges en die verbondgesinne as medewerkers in die opbou van die gemeente betrek. Die Skriftuurlike begronding vir die huwelik en gesin is in besonder vanuit Genesis 1-3 belig. Die huwelik is onafskeidbaar deel van die gesin. Daarom is die huwelik en vorme van huweliksverhoudinge of net verhoudinge soos koabitasie bespreek. Dit is egter die gesin wat in die studie skerp onder die soeklig kom. Gesinsvorme en die ontwikkeling van verskeie gesinsvorme, soos die kerngesin, is ook histories geskets - tot in ons dag wat as 'n postmodernistiese tyd getipeer word. Die gesin se huidige gesteldheid en die verstaan wat aan die begrip gesin geheg word, is ook bespreek. Gesinsbinnewerke en daarmee saam gesinsproblematiek het aan die orde gekom onder temas soos intimiteit, ek-generasie, prestasie, geslagsrolle, konflik, egskeiding, hertrou ens. Die gesin as sosiale eenheid sowel as sisteem is behandel en die betekenis daarvan het sekere perspektiewe geopen. In die bespreking is verder aangetoon dat gesinne hul eie storie en spiritualiteit het. Dit bied verhelderende gesigspunte om die gesinseenheid en sy funksionering te verstaan en vir gesinne om self tot verstaan te kom. Onder die temas van die gesin se waarde en funksie is die gesin se belangrikheid ondubbelsinnig aangetoon. Daarom kon 'n teologie en definisie vir gesinsbediening geformuleer word - 'n uiters belangrike faset van die studie. Na aanleiding van die studie-onderwerp was dit verder belangrik om die verband en verhouding tussen gemeentebou en gesinsbediening aan te toon. Dit is onder elf punte bespreek. Die empiriese studie t.o.v. gesinsbediening wat in die Wes-Transvaal onder predikante gedoen is, is bespreek en waardevolle resultate oor die stand van gesinsbediening is uitgelig. Daarom kon daar, na aanleiding van die totale studie, 'n praktykteorie vir gesinsbediening opgestel word en 'n werkwyse van hoe dit in gemeentes geïmplementeer kan word, is voorgestel. Hierdie bespreking is gedoen onder die gesigspunte dat gesinsbediening 'n pro-aktiewe, aktiewe en reaktiewe toespitsing het. Ten slotte is tien bevindings en tien aanbevelings gemaak. af